CELEX: 32020D0396
Language: hr
Date: 2020-03-04 00:00:00
Title: Provedbena odluka Komisije (EU) 2020/396 оd 4. ožujka 2020. o predloženoj građanskoj inicijativi pod nazivom „Birači bez granica, puna politička prava za građane EU-a” (priopćeno pod dokumenta C(2020) 1298) (Vjerodostojan je samo tekst na engleskom jeziku)

13.3.2020   
               
               
                  HR
               
               
                  Službeni list Europske unije
               
               
                  L 77/3
               
            
         PROVEDBENA ODLUKA KOMISIJE (EU) 2020/396
         оd 4. ožujka 2020.
         o predloženoj građanskoj inicijativi pod nazivom „Birači bez granica, puna politička prava za građane EU-a”
         (priopćeno pod dokumenta C(2020) 1298)
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o građanskoj inicijativi (1), a posebno njezin članak 6.,
         budući da:
         
                     (1)
                  
                  
                     Ciljevi predložene građanske inicijative pod nazivom „Birači bez granica, puna politička prava za građane EU-a” odnose se na sljedeće:
                     „Zahtijevamo reforme kojima će se ojačati postojeće aktivno i pasivno biračko pravo građana EU-a na europskim i lokalnim izborima u zemlji njihova boravišta i donošenje novog zakonodavstva kojim će se ta prava proširiti na regionalne i nacionalne izbore te na referendume. Glavni su ciljevi sljedeći:
                     
                                 —
                              
                              
                                 Ukloniti prepreke upisu građana EU-a u registar birača i kandidiranju na europskim i lokalnim izborima u zemlji boravišta ili u matičnoj zemlji.
                              
                           
                                 —
                              
                              
                                 Potvrditi opće pravo glasa kao temeljno pravo i vrijednost. Građani EU-a trebali bi imati pravo na svim izborima i referendumima odabrati hoće li glasovati u zemlji boravišta ili u matičnoj zemlji.
                              
                           
                                 —
                              
                              
                                 Istražiti učinak takve istinske europeizacije biračkih prava, potrebne zaštitne mjere i načine na koje bi se ta prava mogla proširiti na državljane trećih zemalja. Navedenim reformama skinula bi se mrlja s europske demokracije i stvorio prostor za transnacionalnu politiku.”
                              
                           
               
                     (2)
                  
                  
                     Organizatori su dostavili prilog o predloženoj građanskoj inicijativi koji sadržava dodatne informacije o navedenim ciljevima. U prilogu se navodi da raste broj građana EU-a koji žive i rade u državama članicama čiji nisu državljani, ali zbog prepreka ostvarivanju biračkog prava u zemlji boravišta često osjećaju da njihovi interesi nisu zastupljeni u lokalnoj politici. Prema tom prilogu, „ne iznenađuje slab odaziv mobilnih građana EU-a na lokalne i europske izbore jer ti građani u zemlji boravišta imaju samo pravo glasa na općinskim i europskim izborima, a isključeni su iz onih izbora i demokratskih odabira koji su doista bitni”. Stoga je cilj predložene građanske inicijative da „europsko građanstvo postane pravo građanstvo”, da se „zakorači u smjeru općeg prava glasa” davanjem punih političkih prava građanima EU-a „radi poticanja bolje integracije” i „doprinosa stvaranju transnacionalne europske demokracije”.
                  
               
                     (3)
                  
                  
                     Organizatori su dostavili i brošuru s dodatnim informacijama.
                  
               
                     (4)
                  
                  
                     Ugovorom o Europskoj uniji (UEU) osnažuje se građanstvo Unije i dodatno poboljšava demokratsko funkcioniranje Unije tako što se, među ostalim, predviđa da svaki građanin ima pravo sudjelovati u demokratskom životu Unije putem europske građanske inicijative.
                  
               
                     (5)
                  
                  
                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se potaknulo sudjelovanje građana i Unija učinila pristupačnijom.
                  
               
                     (6)
                  
                  
                     Kad je riječ o cilju navedenom u prvom odlomku u prvoj točki, „Ukloniti prepreke upisu građana EU-a u registar birača i kandidiranju na europskim i lokalnim izborima u zemlji boravišta ili u matičnoj zemlji”, Komisija na temelju članka 22. UFEU-a ima ovlast za donošenje prijedloga pravnog akta Unije u tom području.
                  
               
                     (7)
                  
                  
                     Kad je riječ o cilju navedenom u prvom odlomku u drugoj točki, „Potvrditi opće pravo glasa kao temeljno pravo i vrijednost. Građani EU-a trebali bi imati pravo na svim izborima i referendumima odabrati hoće li glasovati u zemlji boravišta ili u matičnoj zemlji”, Komisija na temelju članka 25. stavka 2. UFEU-a ima ovlast za donošenje prijedloga pravnog akta Unije u tom području.
                  
               
                     (8)
                  
                  
                     Kad je riječ o cilju navedenom u prvom odlomku u trećoj točki, „Istražiti učinak takve istinske europeizacije biračkih prava, potrebne zaštitne mjere i načine na koje bi se ta prava mogla proširiti na državljane trećih zemalja”, u skladu s člankom 79. stavkom 4. UFEU-a Unija „potiče i podupire djelovanje država članica s ciljem promicanja integracije državljana trećih zemalja koji zakonito borave na njihovom državnom području, pri čemu je isključeno bilo kakvo usklađivanje zakona i drugih propisa država članica”. Stoga bi na temelju članka 79. stavka 4. UFEU-a Komisija mogla donijeti prijedlog istraživačkog programa o demokratskim/biračkim pravima u EU-u u okviru kojeg bi se razmotrilo u kojoj bi mjeri bilo moguće ojačati građanska prava državljana trećih zemalja koji borave na području Unije.
                  
               
                     (9)
                  
                  
                     Stoga, u skladu s člankom 6. stavkom 3. točkom (c) Uredbe (EU) 2019/788 nijedan dio predložene inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (10)
                  
                  
                     U skladu s člankom 5. stavcima od 1. do 3. te uredbe osnovana je skupina organizatora i imenovane su osobe za kontakt.
                  
               
                     (11)
                  
                  
                     Predložena građanska inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. UEU-a i pravima utvrđenima Poveljom Europske unije o temeljnim pravima.
                  
               
                     (12)
                  
                  
                     Stoga bi predloženu građansku inicijativu pod nazivom „Birači bez granica, puna politička prava za građane EU-a” trebalo registrirati,
                  
               DONIJELA JE OVU ODLUKU:
         
            Članak 1.
            Registrira se predložena građanska inicijativa pod nazivom „Birači bez granica, puna politička prava za građane EU-a”.
         
         
            Članak 2.
            Registracija građanske inicijative pod nazivom „Birači bez granica, puna politička prava za građane EU-a” primjenjuje se od datuma ove Odluke.
         
         
            Članak 3.
            Ova je Odluka upućena organizatorima građanske inicijative pod nazivom „Birači bez granica, puna politička prava za građane EU-a”, koje u svojstvu osoba za kontakt predstavljaju Anna COMACCHIO i Claire DAUTCOURT.
         
         
            Sastavljeno u Bruxellesu 4. ožujka 2020.
            
               
                  Za Komisiju
               
               Věra JOUROVÁ
               
                  Potpredsjednik
               
            
         
         
            (1)  SL L 130, 17.5.2019., str.55.